CELEX: 32021D0826
Language: bg
Date: 2021-05-17 00:00:00
Title: Решение (ЕС) 2021/826 на Комисията от 17 май 2021 година за предоставяне на освобождаване от вносни мита и от ДДС за стоките, внесени от Белгия в отговор на поисканата от Гърция помощ за справяне с миграционната криза (нотифицирано под номер C(2021) 3274) (само текстовете на гръцки, нидерландски и френски език са автентични)

25.5.2021   
               
               
                  BG
               
               
                  Официален вестник на Европейския съюз
               
               
                  L 184/1
               
            
         РЕШЕНИЕ (ЕС) 2021/826 НА КОМИСИЯТА
         от 17 май 2021 година
         за предоставяне на освобождаване от вносни мита и от ДДС за стоките, внесени от Белгия в отговор на поисканата от Гърция помощ за справяне с миграционната криза
         
            
               (нотифицирано под номер C(2021) 3274)
            
         
         (само текстовете на гръцки, нидерландски и френски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2009/132/ЕО на Съвета от 19 октомври 2009 г. за определяне приложното поле на член 143, букви б) и в) от Директива 2006/112/ЕО по отношение на освобождаването от данък добавена стойност при окончателен внос на някои стоки (1), и по-специално член 53, първа алинея от нея,
         като взе предвид Регламент (EО) № 1186/2009 на Съвета от 16 ноември 2009 г. за установяване на система на Общността за митнически освобождавания (2), и по-специално член 76, първа алинея от него,
         като има предвид, че:
         
                     (1)
                  
                  
                     На 2 март 2020 г. Гърция отправи искане за помощ по смисъла на член 15 от Решение № 1313/2013/ЕС на Европейския парламент и на Съвета (3) след период на миграционна криза.
                  
               
                     (2)
                  
                  
                     На 6 март 2020 г. в отговор на искането на Гърция Министерството на отбраната на Белгия, в качеството си на държавна организация по смисъла на член 74 от Регламент (ЕО) № 1186/2009 и член 51 от Директива 2009/132/ЕО, внесе и изпрати на Гърция оборудване за спешна помощ и други необходими консумативи за разпространение или предоставяне на търсещите убежище лица и мигрантите.
                  
               
                     (3)
                  
                  
                     В очакване на уведомление за решението на Комисията Белгия разреши суспендирането на вносните мита и данъка върху добавената стойност (ДДС), приложими за стоките по смисъла на член 76, втора алинея от Регламент (ЕО) № 1186/2009 и член 53, втора алинея от Директива 2009/132/ЕО.
                  
               
                     (4)
                  
                  
                     На 23 март 2020 г. Белгия подаде искане за освобождаване от вносни мита и ДДС на стоките, доставени на Гърция. Белгия представи на Комисията подробен списък, указващ естеството и количествата на стоките, допуснати без вносни мита и освободени от ДДС, които е изпратила на Гърция.
                  
               
                     (5)
                  
                  
                     Искането на Белгия за предоставяне на освобождаване от вносни мита и данък добавена стойност за стоките, доставени на Гърция, се разглежда като подадено от засегнатата държава по смисъла на член 76, първа алинея от Регламент (ЕО) № 1186/2009 и член 53, първа алинея от Директива 2009/132/ЕО, като се имат предвид отправеното от Гърция искане за помощ и отговорът на Белгия по смисъла на член 15 от Решение № 1313/2013/ЕС.
                  
               
                     (6)
                  
                  
                     Хуманитарната криза, налагаща незабавно съдействие от другите държави членки с цел защита на нарасналия брой търсещи убежище лица и мигранти през зимния период, и породените от нея екстремни предизвикателства представляват бедствие по смисъла на глава XVII, раздел В от Регламент (ЕО) № 1186/2009 и дял VIII, глава 4 от Директива 2009/132/ЕО.
                  
               
                     (7)
                  
                  
                     Поради това е целесъобразно на Белгия да се предостави освобождаване от вносни мита за стоките, които се внасят за целите, описани в член 74 от Регламент (ЕО) № 1186/2009, и освобождаване от ДДС за стоките, които се внасят за целите, описани в член 51 от Директива 2009/132/ЕО.
                  
               
                     (8)
                  
                  
                     На 22 октомври 2020 г. Гърция потвърди пред Комисията получаването на стоките, изброени в представения от Белгия подробен списък; съобщи, че Генералният секретариат за гражданска защита към Министерството по въпросите на защитата на гражданите е определен за получател на горепосочените стоки за целите на тяхното безплатно разпространение или предоставяне на мигрантите и търсещите убежище лица; и посочи, че са предприети подходящи мерки, за да се осигури съответствие с членове 78, 79 и 80 от Регламент (ЕО) № 1186/2009 и с членове 55, 56 и 57 от Директива 2009/132/ЕО по отношение на горепосочените стоки.
                  
               
                     (9)
                  
                  
                     Затова следва да се предостави освобождаване от вносни мита и от ДДС за вноса, извършен от Белгия на 6 март 2020 г. с цел по-нататъшното му пренасочване към Гърция.
                  
               
                     (10)
                  
                  
                     На 11 февруари 2021 г. с държавите членки беше проведена консултация съгласно член 76 от Регламент (ЕО) № 1186/2009 и член 53 от Директива 2009/132/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Стоките се освобождават от вносни мита по смисъла на член 2, параграф 1, буква а) от Регламент (ЕО) № 1186/2009 и от ДДС при внос по смисъла на член 2, параграф 1, буква а) от Директива 2009/132/ЕО, когато са изпълнени следните условия:
            
                        а)
                     
                     
                        стоките са предназначени за безплатно разпространение и предоставяне от Генералния секретариат за гражданска защита към гръцкото Министерство по въпросите на защитата на гражданите в полза на търсещите убежище лица и мигрантите;
                     
                  
                        б)
                     
                     
                        стоките отговарят на изискванията, определени в членове 75, 78, 79 и 80 от Регламент (ЕО) № 1186/2009 и в членове 52, 55, 56 и 57 от Директива 2009/132/ЕО;
                     
                  
                        в)
                     
                     
                        предприети са подходящи мерки от страна на гръцките власти, за да се осигури съответствие с членове 78, 79 и 80 от Регламент (ЕО) № 1186/2009 и с членове 55, 56 и 57 от Директива 2009/132/ЕО по отношение на внесените стоки, попадащи в обхвата на настоящото решение.
                     
                  
         
            Член 2
            Член 1 се прилага за стоките, внесени от Белгия на 6 март 2020 г. и впоследствие доставени на Гърция в отговор на искането за помощ, отправено от Гърция на 2 март 2020 г. в съответствие с член 15 от Решение № 1313/2013/ЕС.
         
         
            Член 3
            Адресати на настоящото решение са Кралство Белгия и Република Гърция.
         
         
            Съставено в Брюксел на 17 май 2021 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  ОВ L 292, 10.11.2009 г., стр. 5.
         
            (2)  ОВ L 324, 10.12.2009 г., стр. 23.
         
            (3)  Решение № 1313/2013/ЕС на Европейския парламент и на Съвета от 17 декември 2013 г. относно Механизъм за гражданска защита на Съюза (ОВ L 347, 20.12.2013 г., стр. 924).